Pielikums

Daugavpils pilsētas domes

2021.gada 14.oktobra

lēmumam Nr.670

(prot.41, Nr.33.§)

**Daugavpils domes 2021.gada 14.oktobra lēmuma Nr.670 pamatojums**

Izskatot Gaļinas Deņisovas ierosinājumu (reģistrēts Pašvaldībā 2021.gada 2.jūnijā ar Nr. 654/1.2.-16) par zemes gabala ar kadastra apzīmējumu 05000250107, 18.novembra ielā 220, Daugavpilī, (turpmāk – zemes gabals) atsavināšanu, izskatot informāciju, kas nepieciešama lēmuma pieņemšanai konstatēts sekojošais:

1. Ar Daugavpils tiesas Zemesgrāmatu nodaļas tiesneša 2015.gada 13.oktobra lēmumu īpašuma tiesības uz zemes gabalu ir nostiprinātas Daugavpils pilsētas zemesgrāmatu nodalījumā Nr. 100000549219 uz Daugavpils pilsētas pašvaldības vārda.
2. Pamatojoties uz Daugavpils pilsētas domes sēdē pieņemto lēmumu Nr.160 „Par Daugavpils pilsētas teritorijas plānojuma redakcijas 3.0. un Vides pārskata apstiprināšanu” un izdotiem Daugavpils pilsētas domes 24.03.2020. Saistošiem noteikumiem Nr.12 „Daugavpils pilsētas teritorijas plānojuma izmantošanas un apbūves saistošie noteikumi un grafiskā daļa” (turpmāk – Saistošie noteikumi), zemes gabals atrodas 18.novembra ielas, Daugavpilī, sarkano līniju robežā.
3. 2021.gada 6.jūlijā Daugavpils pilsētas pašvaldības Pilsētplānošanas un būvniecības departaments iesniedzis Daugavpils pilsētas pašvaldības Īpašuma pārvaldīšanas departamentā vēstuli Nr. 2-7/426, kurā norādīja uz to, ka Saistošie noteikumi ir īstenojami saskaņā ar Teritorijas attīstības plānošanas likuma 27.panta noteikto, proti, ar Vides aizsardzības un reģionālās attīstības ministrijas 10.06.2020. vēstuli par plānojuma īstenošanas atļauju. Saistošie noteikumi noteic, ka zemes gabals atrodas 18.novembra ielas sarkanajās līnijās un tās plānotā (atļautā) izmantošana ir mazstāvu dzīvojamās mājas apbūves teritorija (DzM) ko nosaka, lai nodrošinātu mājokļa funkciju, paredzot atbilstošu infrastruktūru. Papildus Daugavpils pilsētas pašvaldības Pilsētplānošanas un būvniecības departaments norādīja, ka Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” 6.punkts noteic, ka stajoties spēkā jaunam teritorijas plānojumam, lokālplānojumam vai detālplānojumām, var turpināt likumīgi uzsākto teritorijas izmantošanu. Līdz ar to izskatot jautājumu par zemes gabala atsavināšanu, ir jāņem vērā zemes gabala izmantošanas iespejas, ko nosaka Saistošie noteikumi, proti, turpmāk zemes gabals var tikt izmantots kā mazstāvu dzīvojamās apbūves teritorija neatkarīgi no zemes gabala īpašuma piederības.

Aizsargjoslu likuma 1.panta 13.punkts nosaka, ka sarkanā līnija ir līnija, kas norobežo ielas vai piebrauktuves (arī inženierkomunikāciju koridoru) izbūvei nepieciešamo teritoriju, kurā nekustamā īpašuma lietošanas tiesības aprobežotas saskaņā ar normatīvajiem aktiem, no apbūvējamās vai citādā veidā izmantojamās teritorijas un ko pilsētās un ciemos nosaka vietējā pašvaldība normatīvajos aktos noteiktajā kārtībā. Kā arī 13.panta pirmā daļa noteic ka aizsargjoslas gar ielām, autoceļiem un dzelzceļiem tiek noteiktas, lai samazinātu ielu, autoceļu un dzelzceļu negatīvo ietekmi uz vidi, nodrošinātu transporta maģistrāļu ekspluatāciju un drošību, kā arī izveidotu no apbūves brīvu joslu, kas nepieciešama ielu un autoceļu pārbūvei. Un saskaņā ar 13.panta otrās daļas 1.punktu, aizsargjoslas gar ielām un autoceļiem nosaka šādi: pilsētās un ciemos kā sarkano līniju (esoša vai projektēta ielas robeža). Aizsargjoslu likuma 33.pants paredz, ka aizsargjoslas nosaka ar šo likumu un normatīvajos aktos noteiktajā kārtībā attēlo teritorijas plānojumos.

1. 2021.gada 8.jūlijā Daugavpils pilsētas pašvaldības Attīstības departaments iesniedzis vēstuli Nr.6.1-1/42, Daugavpils pilsētas pašvaldības Īpašuma pārvaldīšanas departamentam, kurā informēja, ka minētais zemes gabals iekļaujas Daugavpils pilsētas ilgtspējīgas attīstības stratēģijā līdz 2030.gadam (turpmāk – DIAS 2030) noteiktajā funkcionālajā telpā “Daba”. Nozīmīgākie funkcionālo telpu veidojošie elementi ir kapsētu teritorijas. Atbilstoši DIAS 2030 satiksmes infrastruktūras attīstības uzstādījumiem, atrodas nozīmīga transporta mezgla (valsts galvenā autoceļa A13 Krievijas robeža (Grebņeva) – Rēzekne – Daugavpils – Lietuvas robeža) un tramvaja līnijas tiešā tuvumā. Saskaņā ar DIAS 2030 satiksmes infrastruktūras attīstību veicina projekti pilsētastransporta infrastruktūtas sasaistei ar Trans-Eiropas transporta tīklu, tas skar arī tranzītceļu A13, kā arī projekti pilsētas apkaimju iekšējo ielu un ceļu infrastruktūras, caurlaides spējas un satiksmes drošības paaugstināšanai, un sabiedriskā transporta parka infrastruktūras pilnveidošanai. Līdz ar to zemes gabals perspektīvē var būt nozīmīgs satiksmes infrastruktūras projekts, kas skar sabiedriskā transporta attīstību, mikromobilitātes infrastruktūras (velo un gājēju) attīstību, īstenošanu, kā arī var būt nozīmīgs Daugavpils pilsētas sasaistei ar TEN-T tīklu nodrošināšanai.

Aizsargjoslu likuma 25.pants paredz, ka aizsargjoslas ap kapsētām tiek noteiktas, lai nepieļautu tām piegulošo teritoriju sanitāro apstākļu pasliktināšanos. Metodikas projektu, pēc kuras nosaka aizsargjoslas ap kapsētām, izstrādā Veselības ministrija. Saskaņā ar 33.panta pirmo daļu aizsargjoslas nosaka ar Aizsargjoslu likumu un normatīvajos aktos noteiktajā kārtībā attēlo teritorijas plānojumos. Papildus 35.panta septītā daļa noteic, ka juridiskajām un fiziskajām personām aizsargjoslās jāizpilda attiecīgā objekta īpašnieka vai valdītāja likumīgās prasības.

1. Zemes gabals ir apbūvēts, uz tā atrodas nekustamais īpašums – dzīvojamā māja (kadastra apzīmējums 0500 025 0107 001) un palīgēka (kadastra apzīmējums 0500 025 0107 002) (turpmāk – nekustamais īpašums). Saskaņā ar Daugavpils pilsētas zemesgrāmatas nodalījumu Nr.100000510205 nekustamais īpašums pieder Gaļinai Deņisovai (deklarēta dzīvesvieta Puškina iela 78-2, Daugavpils). Nekustamā īpašuma 2/3 daļas iegūtas pamatojoties uz 2014.gada 30.jūnija davinājuma līgumu un 1/3 daļa pamatojoties uz 2016.gada 1.februāra pirkuma līgumu.

2015.gada 29.aprīlī starp Daugavpils pilsētas pašvaldību, kā iznomātāju un Gaļinu Deņisovu, kā nomnieku tika noslēgts zemes gabala nomas līgums Nr. ZP65/2015, saskaņā ar kuru nomnieks pieņēma nomā par maksu zemes gabalu 211,33 kv.m.platībā, kas ir 2/3 domājamās daļas no zemes gabala. 2016.gada 23.februārī starp iznomātāju un nomnieku tika noslēgta Vienošanās “Par grozījumiem 2015.gada 29.aprīļa Zemesgabala Daugavpilī, 18.Novembra iela 220 nomas līgumā Nr.ZP 65/2015”, kurā tika grozīts nomas līguma 1.1.punkts un palielināta zemes gabala nomas platība līdz 316 kv.m.

Atbilstoši Civillikuma 1402.pantam saistību tiesības rodas vai nu no tiesiska darījuma, vai no neatļautas darbības, vai pēc likuma. Piespiedu nomas tiesiskās attiecības pastāv piespiedu dalītā īpašuma gadījumos, kad uz zemes uzcelta ēka ir patstāvīgs īpašuma objekts un pieder citai personai, nevis zemes īpašniekam. Šādās situācijās, lai ēkas īpašnieks varētu izmantot savu īpašuma tiesību uz ēku, ir nepieciešams, ka tā lietošanā ir ēkai nepieciešamā zeme. Tādēļ piespiedu dalītā īpašuma gadījumos Civillikums paredz, ka iesaistīto pušu starpā pastāv piespiedu nomas tiesiskās attiecības. Līdz ar to secināms, ka starp Daugavpils pilsētas pašvaldību, kā zemes gabala īpašnieku un Gaļinu Deņisovu, kā nekustamā īpašuma (ēku) īpašnieku pastāv zemes piespiedu nomas attiecības.

1. Atbilstoši likuma “Par pašvaldībām” 14.panta pirmās daļas 2.punktam, pildot savas funkcijas, pašvaldībām likumā noteiktajā kārtībā ir tiesības: t.sk. iegūt un atsavināt kustamo un nekustamo mantu, privatizēt pašvaldību īpašuma objektus, slēgt darījumus, kā arī veikt citas privāttiesiska rakstura darbības. Savukārt 14.panta otrās daļas 1.punkts, nosaka, ka lai izpildītu savas funkcijas, pašvaldībām likumā noteiktajā kārtībā ir pienākums izstrādāt pašvaldības teritorijas attīstības programmu un teritorijas plānojumu, nodrošināt teritorijas attīstības programmas realizāciju un teritorijas plānojuma administratīvo pārraudzību.

Saskaņā ar likuma “Par pašvaldībām” 15.panta pirmās daļas 2.punktu, viena no pašvaldību autonomās funkcijām ir gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana). Kā arī 15.panta pirmās daļas 13.punkts nosaka, ka pašvaldību autonomās funkcijas ietilpst saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību.

Likuma “Par pašvaldībām” 21.panta pirmās daļas 17.punkts nosaka ka, Dome var izskatīt jebkuru jautājumu, kas ir attiecīgās pašvaldības pārziņā, turklāt tikai dome var t.sk. lemt par pašvaldības nekustamā īpašuma atsavināšanu, ieķīlāšanu vai privatizēšanu, kā arī par nekustamās mantas iegūšanu pašvaldības īpašumā.

1. Saskaņā ar Publiskās personas mantas atsavināšanas likuma 4.panta pirmo daļu, valsts mantas atsavināšanu var ierosināt, ja tā nav nepieciešama attiecīgajai iestādei vai citām valsts iestādēm to funkciju nodrošināšanai. Atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai. 5.panta otrā daļa nosaka, ka attiecīgi Ministru kabinets vai atvasinātas publiskas personas lēmējinstitūcija lēmumu atļaut atsavināšanas ierosinājumā minētās publiskās personas mantas atsavināšanu vai pamatotu atteikumu par atsavināšanas ierosinājuma noraidīšanu pieņem sešu mēnešu laikā no atsavināšanas ierosinājuma saņemšanas dienas. Ir kontatēts, ka pašvaldībai piederošs zemes gabals 18.novembra ielā 220, Daugavpilī, nepieciešams pašvaldībai atbilstoši likuma „Par pašvaldībām” 15.panta pirmās daļas 2.punktā noteikto pašvaldības autonomo funkciju izpildei, gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana).
2. Ministru kabineta 2011.gada 1.februāra noteikumu Nr.109 “Kārtība kādā atsavināma publiskas personas manta” 8.1.apakšpunktā noteikts, ka atsavināšanas ierosinājumu atsaka izskatīt, ja Ministru kabinets vai atvasinātas publiskas personas lēmējinstitūcija ir pieņēmusi lēmumu, ka apbūvēts zemesgabals nepieciešams valsts pārvaldes funkciju īstenošanai saskaņā ar Valsts pārvaldes iekārtas likumu. Savukārt 11.5.apakšpunkts noteic, ka atvasinātas publiskas personas lēmējinstitūcija, bet likumā noteiktajos gadījumos – tās noteikta iestāde vai amatpersona pieņem lēmumu par attiecīgās atvasinātās publiskās personas nekustamā īpašuma nodošanu atsavināšanai vai par pamatotu atsavināšanas ierosinājuma atteikumu.
3. Valsts pārvaldes iekārtas likuma 9.pants nosaka, ka valsts pārvalde Ministru kabineta vadībā pilda izpildvaras administratīvās funkcijas (valsts pārvaldes funkcijas), kas sastāv no atsevišķiem pārvaldes uzdevumiem un atbildības par to izpildi. Saskaņā ar 10.pantā trešajā daļā minēto valsts pārvaldes principu valsts pārvalde darbojas sabiedrības interesēs. Atteicot nodot pašvaldības nekustamo mantu atsavināšanai, samērīguma princips tiek ievērots un tiek sasniegts sabiedrības interesēm atbilstošs mērķis. Izvērtējot lietas apstākļus, secināms, ka labums ko iegūst atsakot nodot pašvaldības zemes gabala atsavināšanai, ir lielāks nekā atsavināšanas ierosinātāja tiesisko interešu ierobežojums, jo tādējādi netiek apdraudēta pašvaldībai ar likumu noteiktā autonomās funkcijas izpilde. Atsakot nodot Daugavpils pilsētas pašvaldībai piederošo zemes gabalu atsavināšanai, samērīguma princips tiek ievērots un tiek sasniegts sabiedrības interesēm atbilstošs mērķis.
4. Kā norāda Latvijas Republikas Satversmes tiesa 2007. gada 16. maijā lēmuma lietā Nr. 2006-42-01, ikvienas personas pamattiesību ierobežojuma pamatā ir apstākļi un argumenti, kādēļ tas vajadzīgs. Līdz ar to ierobežojums tiekot noteikts svarīgu interešu – leģitīma mērķa – labad. Tādēļ atteikumam, kas radītu personas tiesību ierobežojumu, ir jāatbilst samērīguma principam, proti, ja publiska vara ierobežo personas tiesības un likumiskās intereses, ir jāievēro saprātīgs līdzsvars starp sabiedrības un indivīda interesēm.

Jāņēm vērā to, ka līdzīgājā gadījumā Daugavpils pilsētas dome ar 08.09.2011. lēmumu Nr.415 “Par atteikumu nodot atsavināšanai zemesgabalu ar kadastra Nr. 0500 001 0415, Alejas ielā 96, Daugavpilī” atteica nodot atsavināšanai zemes gabalu ar kadastra Nr. 0500 001 0415, Alejas ielā 96, Daugavpilī, jo arī tas atbilstoši likuma „Par pašvaldībām” 15.panta pirmās daļas 2.punktā noteiktām bija nepieciešams pašvaldības autonomo funkciju izpildei, gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana).

1. Secināms, ka pašvaldības nekustamās mantas atsavināšana neatbilst pašvaldības un sabiedrības interesēm un pašvaldības nekustamā manta – zemes gabals nav atsavināms.

Ņemot vērā to, ka zemes gabals nepieciešams pašvaldības autonomās funkcijas izpildei, proti, gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana), pamatojoties uz likuma “Par pašvaldībām” 14.panta pirmās daļas 2.punktu, otrās daļas 2.punktu, 15.panta pirmās daļas 2. un 13.punktu, 21.panta pirmās daļas 17. un 27.punktu, Publiskas personas mantas atsavināšanas likuma 5.panta otro daļu, Aizsargjoslu likuma 13.panta pirmo daļu, otrās daļas 1.punktu, 25.pantu, Valsts pārvaldes iekārtas likuma 9.pantu, 10.panta trešo daļu, Ministru kabineta 2011.gada 1.februāra noteikumu Nr.109 “Kārtība kādā atsavināma publiskas personas manta” 8.1., 11.5.apakšpunktu, zemes gabala ar kadastra apzīmējumu Nr. 05000250107, 18.novembra ielā 220, Daugavpilī, atsavināšanas ierosinājums noraidāms.

Domes priekšsēdētājs *(personiskais paraksts)* A.Elksniņš